ОШ „Слободан Бајић Паја“

Сремска Митровица

Дана: 17. марта 2020. год.

**О Б А В Е Ш Т Е Њ Е**

 Поштоване колеге.

 Информације, које Вам данас упућујем везане су пре свега за достављање оперативних планова рада у току прве наставне недељнеу ванредним околностима и реализацију наставе на даљину.

 Планове од уторка, 17.03. до суботе, 21.03.2020. год.послаћете у среду, 18.03., на мејл адресу: pomocnikbajic@gmail.com,најкасније до 12,00 часова.Планови су везани за распоред часова (имате га у прилогу овог дописа) и за план наставе, који се реализује путем националне телевизије ТВ РТС и морају бити кориговани у односу на месечне планове, које сте намеравали реализовати у редовним околностима.

 То значи да ћете у недељни план обавезно убацити наставне јединице, које се емитују на ТВ каналу за целу Србију и уклопити са наставним јединицама, које су биле по Вашем плану за месец март. Наиме, пошто Министарство у директном програму реализује наставне јединице планиране према календару за ужу Србију, могуће је да се исте не уклапају у Ваш оперативни план рада и да сте их у претходном периоду већ обрадили. У том случају свакако их уведите у други део часа, рецимо као обнављање, увежбавање или систематизацију. Обратите пажњу на наставне методе и конципирајте их према облику рада, а то је у овом случају настава на даљину.

 Одељенске старешине су у обавези да добију информацију од ученика о њиховој могућности приступа интернету и повратну спрегу проследе на мејл помоћника директора, најкасније у среду, 18.03., до 10,00 часова. Уколико ученици немају сопствени мејл у обавези су да направе Гугл мејл налог или да обезбеде приступ било којој друштвеној мрежи (viber, facebook, what’s up...) и о томе обавесте старешине.

 У вези директног контакта наставника и ученика у оквиру реализације наставног часа, упознаћу Вас у прилогу овог дописа са Гугл учионицом. Користите везу до одређене WEB стране (линк) за приступ Гугл учионици и прочитајте начин коришћења исте. Ово је тренутно најбоља опција рада на даљину, а технички мање обучени наставници могу да користе мејл. У сваком случају важна је повратна информација ученика, којом ће Вам потврдити да су успешно отворили мејл и упознали се са садржајем електронске поште.

 У четвртак, 19. марта биће одржан актив директора са координатором школске управе – Весном Јовицки и све нове значајне информације добићете у петак, 20. марта. До тада немојте уводити часове у ЕС-дневнике.

 Јуче сам Вас упознао о неопходним информацијама, које старешине треба да добију од родитеља о здравственом статусу ученика. То се односи само на посебне случајеве, уколико је ученик заражен вирусом корона.

 Одељенске старешине, које потражују новац од родитеља или врше повраћај новца, треба да обавесте родитеље о дану и сатници када ће бити у школи и да тада регулишу новчане обавезе из претходног периода, а најкасније до петка, 20.03.2020. год. Рачуноводствена служба дежура сваким даном у школи од 8,00 до 12,00 часова.

 Озбиљност ситуације налаже ми да препоручим шаљивџијама из реда наставника да ослободе *VIBER* групу Бајићеве школеи отворе нову вишеплатформску апликацију на којој ће бити слободни да по цео дан износе духовитости, размењују позиве, поруке личног карактера и „смешне“ фотографије. Ово Вам сугеришем у име људи, који би хтели нешто озбиљно и значајно да прочитају, а не могу од силних небитних садржаја доћи до текста који их занима.

 Надам се да Вам је овај вид комуникације разумљив и јасан. У супротном, предложите нови начин конверзације. Отворен сам за разматрање свих идеја и предлога.

 Срдачан поздрав.

Директор: Ђорђе Цвијановић